Forslag til Rådets afgørelse om et uddannelsesprogram for branchefolk inden for den europæiske audiovisuelle programindustri (MEDIA II - Uddannelse) (1996-2000) (95/C 108/04) (Tekst af betydning for EØS) KOM(94) 523 endelig udg. - 95/0026(SYN)

(Forelagt af Kommissionen den 28. februar 1995)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 127, stk. 4,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg,

i henhold til fremgangsmåden i artikel 189 C i traktaten om oprettelse af Det Europæiske Fællesskab, og

ud fra følgende betragtninger:

Stats- og regeringscheferne har i Det Europæiske Råd den 10. og 11. december 1993 i Bruxelles vedtaget hvidbogen »Vækst, Konkurrenceevne og Beskæftigelse« som grundlag for Den Europæiske Unions og medlemslandenes indsats og går hermed ind for en strategi for industriel udvikling baseret på en vækst- og beskæftigelsesfremmende konkurrenceevne på verdensplan; i hvidbogen gøres der især i kapitel 7 opmærksom på nødvendigheden af at tilpasse erhvervskvalifikationerne til de industrielle og teknologiske ændringer;

stats- og regeringscheferne har i Det Europæiske Råd den 24. og 25. juni 1994 på Korfu noteret sig »Bangemann-gruppens« rapport »Europa og det globale informationssamfund - henstillinger til Det Europæiske Råd«, hvori der gøres opmærksom på, at den audiovisuelle programindustri har strategisk betydning som formidler af europæisk kultur;

ifølge traktatens artikel 128, stk. 4, skal Fællesskabet tage hensyn til de kulturelle aspekter i sin indsats i henhold til andre bestemmelser i traktaten; det bør sikres, at der i forbindelse med udvælgelsen af deltagere tages hensyn til den europæiske kulturelle mangfoldighed;

Rådet har på sit møde »Industri/telekommunikation« den 28. september 1994 med tilfredshed noteret sig Kommissionens meddelelse af 19. juli 1994 »Europa på vej mod informationssamfundet. En handlingsplan« (1) og understreget nødvendigheden af at forbedre den europæiske audiovisuelle industris konkurrenceevne;

Rådet har noteret sig Kommissionens meddelelse af 1. september 1994 »En politik til forbedring af industriens konkurrenceevne i Den Europæiske Union« (2), hvori det påpeges, at der er en snæver forbindelse mellem den fremtidige udvikling af teknologier og produkter, programmer (navnlig audiovisuelle) og tilhørende tjenesteydelser og netværk, samt at det er nødvendigt at hæve uddannelsesniveauet, hvis man skal sikre den europæiske industris konkurrenceevne;

Rådet har den 17. juni 1994 noteret sig grønbogen »Strategiske muligheder for at styrke programindustrien i forlængelse af Den Europæiske Unions audiovisuelle politik« (3);

Kommissionen har konsulteret branchefolk om de i grønbogen omtalte muligheder og afholdt en »europæisk AV-konference« i Bruxelles i dagene 30. juni - 2. juli 1994;

Europa-Parlamentet har i sin beslutning af 6. maj 1994 (4) i forbindelse med forberedelsen af den europæiske AV-konference behandlet den audiovisuelle sektors problemer efter Rådets direktiv 89/552/EØF af 3. oktober 1989 om samordning af visse love og administrative bestemmelser i medlemsstaterne vedrørende udøvelse af tv-radiospredningsvirksomhed (5) (Fjernsyn uden grænser) og givet udtryk for den opfattelse, at de prioriteringer, der er opstillet, bl.a. under drøftelserne om en ændring af MEDIA-programmet, dvs. finansieringsmekanismer, før-produktionsstadiet (udvikling), distribution og uddannelse, er de mål, der først og fremmest må forfølges for at skabe systematiske og solide europæiske net;

Det Økonomiske og Sociale Udvalg har i sin udtalelse (6) om grønbogen om de strategiske muligheder for at styrke den audiovisuelle programindustri givet udtryk for, at programmer, der udarbejdes på fællesskabsplan, som f.eks. MEDIA-programmet, kan få en positiv indflydelse på programstrukturernes og produktionsmetodernes udvikling i Europa;

Kommissionen har iværksat et »Handlingsprogram til fremme af udviklingen af den europæiske audiovisuelle industri (MEDIA 1991-1995)«, vedtaget ved Rådets beslutning 90/685/EØF (7), som har til formål at forbedre kvalifikationerne hos branchefolk i den audiovisuelle programindustri;

Rådet har på sit møde den 5. november 1993, efter at have noteret sig Kommissionens meddelelse af 23. juli 1993 om evalueringsrapporten for MEDIA-programmet, som er udarbejdet to år efter programmets iværksættelse, givet udtryk for, at man bør træffe de nødvendige foranstaltninger for at sætte MEDIA II-programmet i gang efter 1995;

Det Europæiske Råd opfordrede på sit møde i Essen den 9. og 10. december 1994 Kommissionen til at fremsætte forslag til et nyt MEDIA-program;

Rådet vedtog den 6. december 1994 afgørelse 94/819/EØF (8) vedrørende handlingsprogrammet Leonardo da Vinci for gennemførelse af en erhvervsuddannelsespolitik i Fællesskabet; det er i artikel 8, stk. 1, i denne afgørelse fastsat, at Kommissionen skal sørge for, at der er sammenhæng mellem Leonardo da Vinci-programmet og de øvrige fællesskabsforanstaltninger på uddannelsesområdet;

der bør sikres koordinering med de erhvervsuddannelsesforanstaltninger, der iværksættes i henhold til strukturfondenes mål;

et europæisk audiovisuelt marked kræver erhvervskvalifikationer, som er tilpasset det nye marked, særlig på managementområdet og i forbindelse med anvendelse af ny teknologi både i initialiseringsfasen, udviklingsfasen, produktionsfasen og distributionsfasen;

branchefolk bør have kvalifikationer, der sætter dem i stand til bedst muligt at udnytte det europæiske og internationale audiovisuelle programmarked, og de bør tilskyndes til at udarbejde projekter, der svarer til markedskravene;

branchefolks grunduddannelse bør indeholde de nødvendige økonomiske og teknologiske elementer og de hurtige ændringer på dette område gør det nødvendigt at iværksætte videre- og efteruddannelsesforanstaltninger;

erhvervsuddannelsescentrene bør indgå i netværk, således det bliver lettere at udveksle knowhow og udarbejde uddannelsesmoduler på europæisk plan;

der bør i forbindelse med støtten til erhvervsuddannelse tages hensyn til strukturelle mål, såsom udvikling af den uafhængige produktionssektor, herunder små og mellemstore virksomheder, udviklingen af potentialet i de lande eller regioner, hvis audiovisuelle produktionskapacitet er ringe og/eller som er af beskeden geografisk udbredelse og udgør et begrænset sprogområde;

foranstaltningerne i henhold til dette program tilsigter alle et tværnationalt samarbejde, der giver de foranstaltninger, der iværksættes i medlemslandene eller af parterne på uddannelsesområdet, en ekstra dimension i overensstemmelse med nærhedsprincippet -

TRUFFET FØLGENDE AFGØRELSE:

Artikel 1

Med virkning fra 1. januar 1996 vedtages for en periode på fem år som et supplement til medlemslandenes foranstaltninger et uddannelsesprogram, i det følgende benævnt »programmet«, med henblik på at give den europæiske audiovisuelle industris branchefolk de nødvendige kvalifikationer på managementområdet og i forbindelse med anvendelsen af ny teknologi, således at de kan udnytte markedets europæiske dimension fuldt ud.

Artikel 2

Formålet med programmet er:

1) at tilfredsstille industriens behov og styrke dens konkurrenceevne, idet grund- og videreuddannelserne for den audiovisuelle industris folk forbedres, og de får de kvalifikationer, der sætter dem i stand til at tage hensyn til det europæiske marked i forbindelse med udveksling af virksomheder og projekter, særlig på områder som:

- management, herunder retsreglerne

- anvendelse og udvikling af ny teknologi til produktion af mere rentable programmer

2) at forbedre samarbejdet og mulighederne for udveksling af knowhow mellem parterne på uddannelsesområdet.

Artikel 3

De i bilaget beskrevne foranstaltninger iværksættes med henblik på at gennemføre de i artikel 2 fastsatte målsætninger. De iværksættes efter proceduren i artikel 6.

Artikel 4

De modtagere af fællesskabsstøtte, som deltager i gennemførelsen af de i artikel 3 fastsatte foranstaltninger, skal normalt selv bidrage med en del af finansieringen; Fællesskabets finansiering kan ikke overstige 75 % af omkostningerne ved foranstaltningerne.

Artikel 5

1. Kommissionen er ansvarlig for gennemførelsen af programmet.

Kommissionen bistås i udførelsen af denne opgave af Det Rådgivende Udvalg, som er nedsat ved Rådets afgørelse 95/. . ./EF af . . . 1995 om gennemførelse af programmet til fremme af udvikling og distribution af europæiske audiovisuelle produktioner »MEDIA II« - Udvikling og Distribution (1996-2000).

2. Udkastet til Kommissionens foranstaltninger og proceduren for høring af udvalget om udkastet til foranstaltninger er de samme som anført i artikel 6, stk. 2 og 3, i den i stk. 1 nævnte afgørelse.

Artikel 6

Efter tre års gennemførelse af programmet og senest seks måneder efter udløbet af denne periode forelægger Kommissionen Europa-Parlamentet, Rådet og Det Økonomiske og Sociale Udvalg en rapport til evaluering af resultaterne, eventuelt ledsaget af de nødvendige forslag.

Når programmet er gennemført, sender Kommissionen en rapport om gennemførelsen og resultaterne af programmet til Europa-Parlamentet, Rådet og Det Økonomiske og Sociale Udvalg.

(1) KOM(94) 347 endelig udg. af 19. juli 1994.

(2) KOM(94) 319 endelig udg. af 14. september 1994.

(3) KOM(94) 96 endelig udg. af 6. april 1994.

(4) EFT nr. C 205 af 25. 7. 1994, s. 561.

(5) EFT nr. L 298 af 17. 10. 1989, s. 23.

(6) CES 1000/94 af 14. september 1994, s. 6.

(7) EFT nr. L 380 af 31. 12. 1990, s. 37.

(8) EFT nr. L 340 af 29. 12. 1994, s. 8.

BILAG

1. UDDANNELSESFORANSTALTNINGER

Programmet har til formål at gøre det muligt for branchefolk at tilpasse sig det audiovisuelle markeds europæiske og internationale dimension ved at fremme uddannelse i management, jura og ny teknologi.

De foreslåede foranstaltninger skal omfatte grund- og videreuddannelse.

1.1. Uddannelse i management

Uddannelsen har til formål at udvikle branchefolks evne til at tilegne sig og udnytte den europæiske dimension inden for sektorer som udvikling, produktion og distribution af audiovisuelle programmer.

De foreslåede foranstaltninger skal:

- fremme definition og ajourføring af uddannelsesmoduler på managementområdet som supplement til de regionale/nationale uddannelsesinitiativer

- motivere til integrering af disse uddannelsesmoduler i de eksisterende uddannelsesprogrammer

- integrere uddannelsesinitiativerne i netværk, gøre det lettere at udveksle lærere og studerende/branchefolk ved hjælp af stipendier, praktikantophold i virksomheder i andre medlemslande og ved at bidrage til uddannelse af lærerne.

1.2. Uddannelse i ny teknologi

Uddannelsen har til formål at gøre det muligt for branchefolk at udnytte avancerede teknikker, navnlig på områder som datamatgrafik, multimedia og interaktivitet.

De foreslåede foranstaltninger skal:

- fremme definition og ajourføring af moduler til uddannelse i ny audiovisuel teknologi som supplement til de nationale/regionale initiativer

- motivere til integrering af disse uddannelsesmoduler i de eksisterende uddannelsesprogrammer

- integrere uddannelsesinitiativerne i netværk, gøre det lettere at udveksle lærere og studerende/branchefolk ved hjælp af stipendier, praktikophold i virksomheder i andre medlemslande og ved at bidrage til uddannelse af lærerne.

2. GENNEMFØRELSE AF UDDANNELSESPLANEN

2.1. Fremgangsmåde

Ved gennemførelsen af programmet arbejder Kommissionen snævert sammen med de involverede parter (uddannelsescentre, erhvervsorganisationer, virksomheder). Den sikrer, at der i forbindelse med udvælgelsen af deltagere tages hensyn til den europæiske kulturelle mangfoldighed.

2.2. Finansiering

Fællesskabets midler skal motivere de nationale/regionale parter og sætte dem i stand til at supplere de eksisterende uddannelser med moduler til uddannelse på managementområdet og i ny teknologi.

Fællesskabets bidrag må ikke overstige 75 % af uddannelsesomkostningerne. De nationale/regionale parter betaler resten. Disse udvælges ved en udbudsprocedured.

Hvor stor en del af midlerne, der anvendes henholdsvis til uddannelse i management og til uddannelse i ny teknologi, vil afhænge af de forslag, der indsendes i forbindelse med udbudsproceduren.

2.3. Gennemførelse

Ved gennemførelsen af programmet bistås Kommissionen af et serviceorgan til koordinering af arbejdet i forbindelse med de forskellige uddannelsesområder.

Dette serviceorgan udvælges ved en udbudsprocedure.

Kommissionen udarbejder de udbudsbetingelser, der skal gælde for serviceorganet, idet betingelserne for udførelsen af de opgaver, der er defineret i forbindelse med de forskellige uddannelsesområder, præciseres.

Serviceorganet skal være et almennyttigt organ uden kommercielt formål.

Følgende kriterier vil blive anvendt ved udvælgelsen af serviceorganet:

- erhvervserfaring på uddannelsesområdet særlig inden for management, jura og ny teknologi

- kontaker med branchen på europæisk eller nationalt/regionalt plan,

- grundigt kendskab til den europæiske audiovisuelle industri og til EU's politik på dette område

- ledelseserfaring på tværnationalt eller europæisk plan

- medarbejdernes kvalifikationer og ledelsens kompetence.